**AMMATILLISEN KOULUTUKSEN TUTKINTOJÄRJESTELMÄN KEHITTÄMISEN OHJAUSRYHMÄN KOKOUS**

Aika maanantaina 28.1.2013 klo 11.03 – 13.03

Paikka opetus- ja kulttuuriministeriö, kokoushuone Väinämöinen K214, Meritullinkatu 10

Läsnä Mika Tammilehto, OKM, puheenjohtaja

Kirsi Kangaspunta, OKM, varapuheenjohtaja

Heikki Blom, OKM

Mikko Heinikoski, STTK

Maarit Kallio-Savela, Suomen Kuntaliitto ry

Pasi Kankare, OPH poistui klo 12.18, kohta 6

Veli-Matti Lamppu, Suomen Yrittäjät ry

Reija Lepola, Suomen Ammatilliset Rehtorit ry

Gun Marit Nieminen, YOAL ry

Kirsi Rasinaho, SAK

Jussi-Pekka Rode, SAKKI ry

Heikki Sederlöf, AMKE ry

Inkeri Toikka, OAJ

Markku Virtanen, TEM

Susanna Tauriainen, MTK ry poistui klo 12.30, kohta 6

Satu Ågren, EK

Ville Heinonen, OKM, sihteeri

Seija Rasku, OKM, sihteeri

1. **Kokouksen avaus**

Puheenjohtaja Mika Tammilehto avasi kokouksen klo 11.03 ja toivotti osallistujat tervetulleeksi vuoden 2013 ensimmäiseen ohjausryhmän kokoukseen.

1. **Esityslistan hyväksyminen**

Esityslista hyväksyttiin kokouksen työjärjestykseksi.

1. **Edellisen kokouksen muistio**

Hyväksyttiin edellisen kokouksen muistio muutoksitta.

1. **ISCED-tilannekatsaus**

Ville Heinonen esitteli ISCED-uudistuksen etenemistä. ISCED (= The International Standard Classification of Education) on YK:n luokitusperheeseen kuuluva luokitus, jonka tavoitteena on kansainvälinen vertailtavuus. ISCED:n koulutustasoja koskeva luokitus on uudistettu 2011 (edellinen 1997), ja sen implementointi Suomeen on parhaillaan tekeillä Tilastokeskuksessa. Koulutusaloja koskevan luokituksen uudistuksesta pyritään tekemään päätös vuonna 2013. Luokitusta kehitetään niin, että se soveltuisi nykyistä paremmin väestön koulutustason mittaamiseen ja ottaisi varsinaisten koulutusohjelmien ohella huomioon myös aiemmin hankitun osaamisen tunnustamisen kautta suoritetut tutkinnot. Katso tarkemmin liite 1.

1. **Ammatillisen koulutuksen opintosuoritusten eurooppalainen siirtojärjestelmä (ECVET)**

Sirkka-Liisa Kärki kertoi ECVET-järjestelmästä ja sen perusperiaatteista Euroopan parlamentin ja neuvoston suosituksen ja FINECVET-hankkeiden kokemusten pohjalta. Lisäksi hän kävi läpi ECVET:n käyttöönoton edellytyksiä, ECVET:n toimeenpanon tukea Euroopan tasolla sekä ECVET:n toimeenpanon tilannetta Euroopan eri maissa. Katso tarkemmin liite 2.

1. **Ammatillisten tutkintojen kokonaisuus, muistioluonnoksen luvut I – III**

Sihteeri Heinonen esitteli työryhmän laatimaan luonnokseen ohjausryhmän 12.12.2013 kokouksen linjausten pohjalta tehdyt muutokset.

Keskusteltiin luonnoksen pohjalta lukuun II sisältyvistä ammatillisten tutkintojen nimiin, osaamisalojen nimiin ja tutkintonimikkeisiin liittyvistä työryhmän esityksistä. Todettiin, että ammatilliset tutkinnot vastaavat työelämän tarpeisiin, jolloin niiden nimeämisenkin tulisi lähteä kunkin alan tarpeista. Tutkintojen ja osaamisalojen nimiä ja tutkintonimikkeitä tulisi katsoa alakohtaisesti kokonaisuutena.

Ohjausryhmän näkemyksen mukaan sekä tutkintojen että osaamisalojen nimeämisessä on hyvä olla perusperiaate (nimetään pääsääntöisesti alan tai toiminnon mukaan), mutta tutkinnon ja osaamisalan nimi tulee kuitenkin ratkaista aina tapauskohtaisesti ottaen huomioon työelämän, tutkinnon suorittajan ja alan vetovoiman näkökulma. Tutkinnon tai osaamisalan nimenä voi siis olla myös tekijännimi silloin, kun se on alan näkökulmasta tarkoituksenmukaista.

Ohjausryhmä kannatti työryhmän esitystä (luku III), jonka mukaan ammatillisena peruskoulutuksena suoritettavissa perustutkinnoissa otetaan käyttöön ECVET-pisteisiin perustuva laajuusmitta. Näyttötutkintoina suoritettavissa tutkinnoissa (ammatillinen perustutkinto, ammattitutkinto ja erikoisammattitutkinto) tutkinnon laajuutta ei ilmaista erillisellä laajuusmitalla, vaan tutkinnon laajuus määräytyy tutkintotyypin kriteerien mukaisesti.

Käytiin vilkas lähetekeskustelu luvussa III olevista perustutkintojen laajuutta koskevista kehittämisvaihtoehdoista. Todettiin, että perustutkinnon laajuuden muuttaminen on iso koulutuspoliittinen kysymys. Jos laajuutta halutaan merkittävästi muuttaa, siitä tulisi käydä laaja koulutuspoliittinen keskustelu. Ohjausryhmän näkemyksen mukaan nykyiselle perustutkintojen laajuudelle on selkeät perusteet. Nykyinen laajuus koetaan hyväksi ja toimivaksi ammatilliselle peruskoulutukselle asetettujen tavoitteiden saavuttamisen, yksilön osaamisen kehittämisen ja työelämän tarpeiden näkökulmasta. Koko ikäluokan koulutusvelvoitteen näkökulmasta on kuitenkin tärkeää huolehtia siitä, että laaja-alaista perustutkintoa kohti on mahdollista edetä joustavasti eri koulutusmuotoja yhdistellen ja tutkinnon osa tai osia kerrallaan suorittaen. Opiskelija voisi palata myöhemmin suorittamaan tutkinnon loppuun. Lisäksi ohjausryhmä pitää tärkeänä, että tutkinnon osien suorittamisen kautta syntyvä osaaminen näkyy nykyistä selkeämmin todistuksissa (nyk. todistus suoritetuista opinnoista).

1. **Seuraava kokous**

Todettiin, että seuraava ohjausryhmän kokous on ke 13.2.2013 klo 13 – 15 opetus- ja kulttuuriministeriössä (Väinämöinen, Meritullinkatu 10).

1. **Muut asiat**

Muita asioita ei ollut.

1. Kokouksen päättäminen

Puheenjohtaja päätti kokouksen klo 13.03.

LIITTEET

Liite 1 ISCED-uudistus (Ville Heinosen kalvot)

Liite 2 Ammatillisen koulutuksen opintosuoritusten eurooppalainen siirtojärjestelmä ECVET (Sirkka-Liisa Kärjen kalvosarja)

Liite 3 Ammatillisten tutkintojen kokonaisuudesta, luvut I - III (luonnos 22.1.2013)

JAKELU ohjausryhmän jäsenet